Document ID: 32005D0264

KOMISIJAS LĒMUMS
(2005. gada 23. marts),
ar ko groza Lēmumu 2004/832/EK attiecībā uz plānu klasiskā cūku mēra apkarošanai savvaļas cūkām un šo cūku ārkārtas vakcinācijai Ziemeļvogēzos Francijā
(izziņots ar dokumenta numuru K(2005) 917)
(Autentisks ir tikai teksts franču valodā)
(Dokuments attiecas uz EEZ)
(2005/264/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2001. gada 23. oktobra Direktīvu 2001/89/EK par Kopienas pasākumiem klasiskā cūku mēra kontrolei (1), un jo īpaši tās 16. panta 1. punkta otro daļu un 20. panta 2. punkta ceturto daļu,
tā kā:
(1)
Komisijas 2004. gada 3. decembra Lēmums 2004/832/EK, ar ko apstiprina plānus klasiskā cūku mēra apkarošanai savvaļas cūkām un šo cūku ārkārtas vakcinācijai Ziemeļvogēzos Francijā (2), tika pieņemts kā viens no vairākiem pasākumiem, kas vajadzīgi, lai apkarotu klasisko cūku mēri.
(2)
Francija ir informējusi Komisiju par minētās slimības izplatību savvaļas cūku populācijā Francijas Ziemeļvogēzu apgabalā. Ņemot vērā epidemioloģisko informāciju, slimības apkarošanas plānā jāiekļauj arī Ziemeļvogēzu teritorija, kas atrodas uz rietumiem no Reinas un Reinas-Marnas kanāla, uz ziemeļiem no automaģistrāles A 4, uz austrumiem no Sāres upes un uz dienvidiem no robežas ar Vāciju. Turklāt jāgroza plāns savvaļas cūku ārkārtas vakcinācijai pret klasisko cūku mēri, lai iekļautu šajā plānā arī minēto teritoriju.
(3)
Tādēļ attiecīgi jāgroza Lēmums 2004/832/EK.
(4)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2004/832/EK pielikumu aizstāj ar šā lēmuma pielikuma tekstu.
2. pants
Šis lēmums ir adresēts Francijas Republikai.
Briselē, 2005. gada 23. martā

Labels: 20
18
0
6